钦定古今图书集成/明伦汇编/氏族典/第389卷 > 李师道
## 钦定古今图书集成/明伦汇编/氏族典/第389卷 > 李师道

按《唐书李正己传》：师道，师古异母弟也。师古署知密
州。师古病，召亲近高沐、李公度等曰：“师道以技自尚，
虑覆吾宗。”及死，沐、公度与家奴卒立之，而请于朝，以
师道知留后。岁中加检校工部尚书，为副大使。自正
己以来，虽外奉王命，而啸引亡叛，有得罪于朝者，厚
纳之。以严法持下，凡所付遣，必质其妻子，有谋顺者，
类夷其家，以故能胁污士众，传三世。帝讨蔡，诏兴诸
道兵，而不及郓。师道选卒二千抵寿春，遣客烧河阴
漕院钱米，又使人杀武元衡，伤裴度。蔡平，遣比部员
外郎张宿讽令割地质子。师道上书，以“军不协”为解。
帝下诏削其官，诏诸军进讨。其大将刘悟引兵反，攻
城，禽师道，斩之，传首京师。